Ռոֆֆեի լողարաններ

Ռոֆֆեի լողարաններ (), Ղրիմի Յալթա քաղաքի կենտրոնում գտնվող ճարտարապետության պատմական հուշարձան, որը կառուցման պահին «Ֆրանսիա» համալիրի մաս էր։

Ընդհանուր տեղեկություններ 
Շենքը կառուցվել է Յալթայի Լենինի անվան առափնյա փողոցում գտնվող «Ֆրանսիա» հյուրանոցի բակում 1897 թվականին՝ «Ռոֆֆե և որդիներ» գիլդիայի սեփականատեր վաճառական Ա. Ի. Ռոֆֆեի պատվերով։ Շինության ճարտարապետը եղել է Մեծ Լիվադիական պալատի հեղինակ Նիկոլայ Կրասնովը։ Ռոֆֆեի խնդրանքով լողարանների շենքին կցակառուցվել է մավրիտանյան ոճով գլխավոր պորտալ։

Պորտալի ճակատը պատրաստված է սպիտակ մարմարից, որի վրա փորագրված է մեջբերում Ղուրանից. «Օրհնյալ եղիր ջրի պես»։ Բացի պորտալից արժեք է ներկայացնում մարոկկոյական ոճով կառուցված գիպսե ծեփվածքով սրահը։

Լողարանում տեղադրվել էին տաքացվող ծովային ջրով լոգարաններ՝ մաքրող և համակազդուրիչ բուժիչ ազդեցության համար։ Այստեղ հանգստացել են Իվան Բունինը, Ֆեոդոր Շալյապինը, Անտոն Չեխովը և «Գրականագետների ու գիտնականների ընկերության» մյուս անդամները, որոնք օգտվում էին վաճառական Ռոֆֆեի «քառապատիկ զեղչից»։

Հայրենական մեծ պատերազմի տարիներին հյուրանոցի շենքն ավերվեց, իսկ լողարանները հրաշքով փրկվեցին։

1975 թվականից այստեղ տեղակայված էր «Չերվոնա Ռուտա» համույթի փորձերի բազան։

1984 թվականին «Յուբիլեյնի» համերգային համալիրի կառուցման կապակցությամբ առաջարկվեց լողարանները քանդել, սակայն երաժշտական հասարակության արձագանքը (առաջին հերթին՝ Սոֆյա Ռոտարուի) թույլ տվեց պահպանել շենքը։

1991 թվականից սկսվեցին վերակառուցման աշխատանքները, պորտալը և սրահը վերականգնվեցին, շենքի մնացած հատվածը ապամոնտաժվեց որպես ճարտարապետական արժեք չունեցող։ 1996 թվականին Ռոֆֆեի լողարանները ստացել են տեղական նշանակության հուշարձանի կարգավիճակ։

Ծանոթագրություններ 

Յալթայի շենքեր և կառույցներ
1897 հիմնադրումներ